מצעד הפזמונים העברי השנתי (ה'תשכ"ג–ה'תשכ"ט)

ערך זה עוסק במצעדי הפזמונים העבריים השנתיים שנערכו בין שנת ה'תשכ"ג ל-ה'תשכ"ט.

 רשימת המצעדים השנתיים בשנים ה'תשכ"ג–ה'תשכ"ט 
ה'תשכ"ג-1963
אחרי שבמשך שנים אחדות התקיימו בעיתונים סיכומי שנה ומצעדי פזמונים, החליטו תחנות הרדיו לשדר את האירוע. בשנה זאת חנך "הגל הקל" של קול ישראל מצעד שעירב פזמונים עבריים ולועזיים. במצעד השנתי זכה "שיר השכונה" של להקת התרנגולים. אחריו ניצב "דבר אלי בפרחים" של גאולה גיל. למקום השלישי הגיע השיר "לוס פיקודוס צפונוס" של להקת פיקוד צפון.

ה'תשכ"ד-1964
העורך חיים קינן והחיילת דליה הלר ייסדו את המצעד העברי של גלי צה"ל, "משלנו". במצעד כיכבה שלישיית גשר הירקון עם "אהבת פועלי הבניין", שהפך לשיר העברי המצטיין במצעד המעורב של הגל הקל.

ה'תשכ"ה-1965
השיר "איילת החן" של אריק איינשטיין, שזכה במקום הראשון בפסטיבל הזמר והפזמון, זכה גם בתואר "שיר השנה".

ה'תשכ"ו-1966
השיר "שיר הטלפון" של ניקולה פאונה , בביצוע שלישיית הגשש החיוור שתרגם ירון לונדון, זכה בתואר "שיר השנה". גם למקומות השני והשלישי הגיעו שירים מתורגמים, "שלגיה" של שלישיית התאומים ו"סימן שאתה צעיר" של שלישיית גשר הירקון.

ה'תשכ"ז-1967
ב"גלי צה"ל" הוחלט להפריד בין השירים העבריים ללועזיים ולמעשה מדובר במצעד הפזמונים העברי הראשון.

"ירושלים של זהב", שירה של נעמי שמר, נעדר מהמצעד. ב"משלנו" זכה השיר "גשם בוא" של להקת הנח"ל בפער גדול ממתחריו.

ה'תשכ"ח-1968
השיר "מלכות החרמון" של להקת פיקוד צפון עם הסולן מוצי אביב זכה בתואר "שיר השנה". הלהקה הגיעה גם למקום השלישי עם השיר "עמק דותן", שניהם מתוך תוכניתה "על הרמה", אך בתואר להקת השנה זכו צמד דרום. בתואר זמר השנה זכה אבי טולדנו, ובתואר זמרת השנה זכתה גאולה גיל.

ה'תשכ"ט-1969
בשנה זו גם ב"קול ישראל" הוחלט להפריד בין השירים העבריים ללועזיים ולקיים שני מצעדי פזמונים. למעשה כאן נוצר המצעד השנתי העברי הראשון, מצעד אשר נשען אך ורק על דירוג שירים ולחנים עבריים. דרך מצעד זה אפשר להבחין במקום הנכבד שלקחו שני מוסדות מוזיקליים בתרבות המדינה בתקופה זו – הלהקות הצבאיות ופסטיבל הזמר והפזמון. חמישה שירים מתוך הפסטיבל של שנה זו נכנסו לרשימת הדירוג השנתי, כולל השיר שכבש את פסגת המצעד, "על כפיו יביא", שבוצע על ידי המשוחררת הטריה מלהקת חיל הים – רבקה זהר. זהר אף זכתה בתואר זמרת השנה. שיר נוסף מתוך הפסטיבל שזכה במקום השלישי הן בפסטיבל והן במצעד השנתי, "בדרך חזרה", בוצע על ידי אבי טולדנו הכוכב של להקת גייסות השריון, שזכה בתואר זמר השנה. בתואר להקת השנה זכתה הוותיקה בלהקות צה"ל, להקת הנח"ל, שיצאה בתוכניתה ה-21.
ב"גלי צה"ל" נתמנה העורך הצעיר גדי ליבנה כעורך המצעד העברי. יגאל בשן נבחר כזמר השנה, רבקה זהר כזמרת השנה והצמד אילן ואילנית כלהקת השנה.

דירוג השירים של קול ישראל:
 1. "על כפיו יביא" – רבקה זהר (יורם טהרלב/יאיר רוזנבלום)
 2. "שירו של צנחן" – להקת פיקוד המרכז (יורם טהרלב/יאיר רוזנבלום)
 3. "בדרך חזרה" – אבי טולדנו (אהוד מנור/נורית הירש)
 4. "מה אברך" – להקת חיל הים, סולנית: רבקה זהר (רחל שפירא/יאיר רוזנבלום)
 5. "שנינו מאותו הכפר" – להקת פיקוד מרכז, סולן: דני וסלי (נעמי שמר)
 6. "עץ האלון" – יהורם גאון (יורם טהרלב/מוני אמריליו)
 7. "החיים היפים" – להקת הנח"ל, סולן: מוטי פליישר (ירון לונדון/יאיר רוזנבלום)
 8. "עם רדת יום" – אבי טולדנו (יעקב שבתאי/יוחנן זראי)
 9. "קרנבל בנח"ל" – להקת הנח"ל (לאה נאור/יאיר רוזנבלום)
 10. "שריונים 69" – להקת גייסות השריון, סולן: אבי טולדנו (יורם טהרלב/משה וילנסקי) 11. "בשמלה אדומה" – להקת הנח"ל, סולן: מוטי פליישר (רות ספרוני/יאיר רוזנבלום)
 12. "אין לי יותר מה לומר" – יגאל בשן (מירה מאיר/אפי נצר)
 13. "פראג" – אריק איינשטיין (שלום חנוך)
 14. "בעקבותייך" – אילן ואילנית (אהוד מנור/נורית הירש)
 15. "מרדף" – חוה אלברשטיין (ירון לונדון/נחום היימן)
 16. "אני אצבע את השלכת בירוק" – יורם ארבל (זמירה חן/יורם ארבל)
 17. "הפרח הלבן" – עמי שביט (עמי שביט)
 18. "על המשמר" – להקת פיקוד צפון (רימונה דינור/שוקי פוקס)
 19. "רק בישראל" – להקת חיל הים (אהוד מנור/נורית הירש)
 20. "שיר בארבעה בתים" – אילנית (אהוד מנור/נחום היימן)
 21. "ראיתי את הקיץ" – אבי טולדנו (אהוד מנור/נורית הירש)
 22. "חורשת האקליפטוס" – צוות הווי הנח"ל, סולניות: צילה דגן ואופירה גלוסקא (נעמי שמר)

דירוג השירים של גלי צה"ל:
 1. "על כפיו יביא" – רבקה זהר (יורם טהרלב/יאיר רוזנבלום)
 2. "שירו של צנחן" – להקת פיקוד המרכז (יורם טהרלב/יאיר רוזנבלום)
 3. "מה אברך" – להקת חיל הים, סולנית: רבקה זהר (רחל שפירא/יאיר רוזנבלום)
 4. "שנינו מאותו הכפר" – להקת פיקוד מרכז, סולן: דני וסלי (נעמי שמר)
 5. "עץ האלון" – יהורם גאון (יורם טהרלב/מוני אמריליו)
 6. "בדרך חזרה" – אבי טולדנו (אהוד מנור/נורית הירש)
 7. "שריונים 69" – להקת גייסות השריון, סולן: אבי טולדנו (יורם טהרלב/משה וילנסקי)
 8. "פראג" – אריק איינשטיין (שלום חנוך)
 9. "אני אצבע את השלכת בירוק" – יורם ארבל (זמירה חן/יורם ארבל)
 10. "עם רדת יום" – אבי טולדנו (יעקב שבתאי/יוחנן זראי) 11. "אין לי יותר מה לומר" – יגאל בשן (מירה מאיר/אפי נצר)
 12. "בעקבותייך" – אילן ואילנית (אהוד מנור/נורית הירש)
 13. "הפרח הלבן" – עמי שביט (עמי שביט)
 14. שיר לפנות ערב – יגאל בשן (רימונה דינור / נורית הירש)
 15. "בשמלה אדומה" – להקת הנח"ל, סולן: מוטי פליישר (רות ספרוני/יאיר רוזנבלום)
 16. "גשר אלנבי" – יהורם גאון (ירון לונדון / נורית הירש)
 17. "קרנבל בנח"ל" – להקת הנח"ל (לאה נאור/יאיר רוזנבלום)
 18. כבר אחרי חצות – אילן ואילנית (עמוס אטינגר / נורית הירש)
 19. "החיים היפים" – להקת הנח"ל, סולן: מוטי פליישר (ירון לונדון/יאיר רוזנבלום)
 20. ערי הגדה – יגאל בשן (שמוליק רוזן / צבי בורודובסקי)
 21. "מרדף" – חוה אלברשטיין (ירון לונדון/נחום היימן)

קטגוריה:מצעד הפזמונים העברי השנתי
קטגוריה:שנות ה-1960 בישראל
קטגוריה:מצעדי מוזיקה משנות ה-1960